ORDE do 8 de xuño de 2004 pola que se modifican as bases reguladoras das axudas para fomentar o asociacionismo agrario e o redimensionamento empresarial das entidades asociativas agrarias en Galicia, e se convocan as axudas para o ano 2004.
CONSELLERÍA DE POLÍTICA AGROALIMENTARIA E DESENVOLVEMENTO RURAL — III. OUTRAS DISPOSICIÓNS — 16/06/2004

A Orde do 14 de agosto de 2002, da Consellería de Política Agroalimentaria e Desenvolvemento Rural, que se publicou no Diario Oficial de Galicia nº 166, do 29 de agosto, establecía axudas para fomentar o asociacionismo agrario e o redimensionamento empresarial das entidades asociativas agrarias en Galicia, e se convocaban as axudas para o ano 2002.
Posteriormente, pola orde desta consellería, do 14 de febreiro de 2003, que se publicou no Diario Oficial de Galicia nº 39, do 25 de febreiro, convocáronse para o ano 2003 as devanditas axudas.
A experiencia na xestión destas axudas e os resultados que se obtiveron durante os anos anteriores, sobre todo o número de agricultores e gandeiros que se integraron como socios de cooperativas agrarias e SAT, o número de cooperativas e SAT de carácter comunitario que se constituíron e a importancia dos procesos de integración e fusión de cooperativas que se levaron a cabo, xustifican o interese e a continuidade destas liñas de axuda; aínda que, para mellorar a operatividade e os resultados que se obteñen, considérase necesario introducir determinadas modificacións das bases reguladoras, que redunden en beneficio das entidades asociativas de carácter agropecuario, dos agricultores e gandeiros e do complexo agropecuario galego en xeral.
Por todo o exposto, en consonancia co establecido no artigo 30.I.1 e 3 do Estatuto de autonomía de Galicia, e en uso das facultades que me confire a Lei 1/1983, do 22 de febreiro, reguladora da Xunta e do seu presidente
DISPOÑO:
Artigo 1º.-Obxecto.
Esta orde ten por obxecto modificar as bases reguladoras das axudas para fomentar o asociacionismo
agrario e o redimensionamento empresarial das entidades asociativas agrarias en Galicia, que se establecen na Orde do 14 de agosto de 2002, (DOG nº 166, do 29 de agosto), da Consellería de Política Agroalimentaria e Desenvolvemento Rural, así como convocar estas axudas para o exercicio orzamentario 2004.
Sección primeira
Modificación das bases reguladoras
Artigo 2º.-Modificación das bases reguladoras.
Modifícanse os seguintes artigos da Orde do 14 de agosto de 2002, pola que se establecen axudas para fomentar o asociacionismo agrario e o redimensionamento empresarial das entidades asociativas agrarias en Galicia:
A) As letras c) e d) do artigo 2º, relativo aos beneficiarios das axudas, quedan redactados como segue:
Artigo 2º c): «As cooperativas e SAT resultantes de procesos de fusión, absorción ou integración cooperativa no sector agrario, que como consecuencia dos devanditos procesos, incrementen significativamente a súa dimensión empresarial ou aforren custos, coa finalidade de estaren en disposición de adaptaren a súa produción ás necesidades do mercado e de afrontaren a transformación e/ou comercialización dos produtos agroalimentarios dunha forma conxunta e con maior viabilidade».
Artigo 2º d): «As cooperativas e SAT que realicen ampliacións do seu capital social e fondos fixos, admitindo agricultores e gandeiros como novos socios, sempre que se dediquen as súas achegas económicas para financiar os conceptos subvencionables que se consideran no artigo 4º da orde de axudas».
B) O punto 2 do artigo 4º, relativo aos conceptos subvencionables e contía económica, nos seus puntos a), b) e c), queda redactado como segue:
Artigo 4º.2: «Investimentos que realicen as entidades asociativas para favorecer a transformación e/ou comercialización das súas producións, así como para a ampliación e diversificación produtiva e a conservación do ambiente.
A contía da subvención terá as seguintes limitacións:
a) No caso das entidades asociativas resultantes dun proceso de absorción ou fusión cooperativa, a subvención poderá chegar ata o 50% do importe dos investimentos, cun límite máximo de 200.000 euros.
b) No caso das entidades asociativas resultantes dun proceso de integración cooperativa, a subvención poderá chegar ata o 30% do importe dos investimentos, cun límite máximo de 100.000 euros.
c) No caso das cooperativas e SAT que se constitúan ou realicen ampliacións do seu capital social e fondos fixos, de acordo cos obxectivos establecidos
no artigo 2º da orde de axudas, a subvención poderá chegar ata o 50% do importe dos investimentos que se realicen, cos seguintes límites máximos:
-2.000 euros por cada socio constituínte ou que se incorpore nunha cooperativa agraria de carácter agropecuario.
-6.000 euros por cada socio constituínte ou que se incorpore nunha cooperativa de explotación comunitaria da terra ou nunha SAT de explotación en común. Este importe poderá incrementarse ata 10.000 euros, no caso de que estas entidades asociativas sexan titulares de todos os bens de produción.
-En calquera caso, a subvención que se conceda para cada exercicio non poderá superar o importe máximo de 100.000 euros por entidade asociativa beneficiaria».
C) O punto 3 do artigo 4º, tamén relativo aos conceptos subvencionables e contía económica, queda redactado como segue:
Artigo 4º.3: «Gastos de posta en marcha e de xestión, durante os cinco primeiros anos de funcionamento, que efectúen as cooperativas agrarias acabadas de constituír en sectores ou comarcas sen apenas entidades asociativas, así como as cooperativas resultantes de procesos de fusión, absorción ou integración debidamente xustificados, coa finalidade de adaptar a produción ás necesidades do mercado e para realizar a súa comercialización dunha forma conxunta e con maior viabilidade.
Poderanse considerar gastos de posta en marcha, xestión e funcionamento administrativo: os alugueres de locais para oficinas, a adquisición de material de oficina e equipamento informático, os custos administrativos, de persoal e de asesoramento xurídico e fiscal, así como os gastos fixos e outros gastos xerais de carácter administrativo relacionados co cumprimento dos obxectivos previstos.
As axudas para estes gastos solicitaranse e concederanse anualmente, durante un período máximo de cinco anos. Terán carácter decrecente, podendo chegar sucesivamente ata o 100%, 80%, 60%, 40% e 20% dos gastos de posta en marcha, xestión e funcionamento administrativo de cada ano. A contía da axuda non poderá superar anualmente o 5% do valor da produción comercializada pola cooperativa beneficiaria no exercicio inmediatamente anterior. Tampouco poderá superar o importe de 200.000 euros, nin do 50% do capital social e fondos fixos da entidade, no total dos cinco anos.
As entidades asociativas participantes en procesos de fusión, absorción ou integración cooperativa, que xa se beneficiaron de subvencións para as agrupacións de produtores, non poderán recibir axudas para os gastos de posta en marcha, xestión e funcionamento administrativo, ao abeiro desta orde.
En todo caso, estas axudas axustaranse ás condicións establecidas no número 10 das directrices
comunitarias sobre axudas ao sector agrario (2000/C 28/02)».
D) O punto 16 do artigo 8º, relativo á documentación que deben presentar as entidades asociativas solicitantes das axudas, queda redactado como segue:
Artigo 8º.16: «No caso de procesos de fusión, absorción ou integración cooperativa, presentarase relación nominal dos socios das cooperativas e SAT participantes, así como da entidade asociativa resultante, cos seus efectivos produtivos e achegas económicas desembolsadas.
No caso de constitución de novas entidades asociativas, tamén se presentará relación nominal dos socios, cos seus efectivos produtivos e achegas económicas desembolsadas; xunto coa copia compulsada do seu DNI, coa data de nacemento perfectamente lexible. As cooperativas de explotación comunitaria da terra e as SAT de explotación en común, ademais presentarán copia compulsada da folla de saneamento gandeiro e do CEA das explotacións dos seus socios, de ser o caso».
E) Modifícanse os anexos I, II e III, da Orde do 14 de agosto de 2002, e redáctanse de novo na súa totalidade. Xúntanse como anexos I, II e III con esta orde, para a substitución dos anteriores e seren utilizados polas entidades asociativas como modelo para presentar as solicitudes de axuda.
Sección segunda
Convocatoria das axudas para o ano 2004
Artigo 3º.-Convocatoria das axudas.
Convócanse para o ano 2004 as axudas para fomentar o asociacionismo agrario e o redimensionamento empresarial das entidades asociativas agrarias en Galicia, reguladas na orde da consellería, do 14 de agosto de 2002 (DOG nº 166, do 29 de agosto), coas modificacións que se detallan no artigo 2º desta orde.
Artigo 4º.-Condicións e finalidade.
1. Para poderse acoller ás axudas para fomentar o asociacionismo agrario e o redimensionamento empresarial das entidades asociativas agrarias, deberanse cumprir os requisitos establecidos na orde da Consellería de Política Agroalimentaria e Desenvolvemento Rural, do 14 de agosto de 2002, coas modificacións introducidas por esta orde.
2. Estas axudas teñen por finalidade fortalecer as estruturas produtivas e comerciais das entidades asociativas de carácter agropecuario, de forma que sexan máis competitivas e poidan desenvolver procesos de transformación e comercialización das producións agrarias cunha maior viabilidade.
Artigo 5º.-Solicitudes, documentación e xestión das axudas.
1. As solicitudes de axuda presentaranse segundo o establecido no artigo 6º da Orde do 14 de agosto de 2002, xunto coa documentación que se detalla
no seu artigo 8º, así como de conformidade coa redacción dada por esta orde.
Para a presentación da solicitude de axuda deberase utilizar o modelo que se xunta con esta orde, que se compón dos seguintes anexos:
-Anexo I: instancia de solicitude.
-Anexo II: relación das liñas de axuda solicitadas.
-Anexo III: relación da documentación presentada.
2. As entidades asociativas beneficiarias, os conceptos subvencionables e contía económica, os criterios de valoración, o procedemento de xestión das axudas e o prazo e forma de xustificación delas, axustaranse ao establecido nesta orde e na Orde do 14 de agosto de 2002 (DOG nº 166, do 29 de agosto), da Consellería de Política Agroalimentaria e Desenvolvemento Rural.
Artigo 6º.-Prazo de presentación.
Para o ano 2004, o prazo de presentación das solicitudes de axuda será de 40 días naturais, contados a partir do día seguinte ao de publicación desta orde no Diario Oficial de Galicia.
Artigo 7º.-Financiamento.
A concesión das axudas efectuarase con cargo ás aplicacións orzamentarias 09.04.612-A.770.0, por un importe de 257.871,38 euros; e 09.04.615-A.770.0, por un importe de 750.000 euros e 09.04.615-A.470.0, por un importe de 66.560,85 euros; dos orzamentos xerais da Comunidade Autónoma de Galicia para o ano 2004, así como con outros remanentes que puideran existir nas mesmas aplicacións.
En todo caso, a concesión das axudas para fomentar o asociacionismo agrario e o redimensionamento empresarial das entidades asociativas agrarias en Galicia, estará condicionada á existencia de crédito axeitado e suficiente e limitarase ás dispoñibilidades orzamentarias.
Quedan exentas de presentar os xustificantes do cumprimento das obrigas coa Seguridade Social, facenda autonómica e axencia tributaria, as entidades asociativas beneficiarias de axudas que non superen os 1.500 euros, de acordo co establecido no artigo 42 da Lei 8/2003, do 29 de decembro, dos orzamentos xerais da Comunidade Autónoma de Galicia para o ano 2004.
Disposicións derradeiras
Primeira.-Facúltase o director xeral de Industrias e Promoción Agroalimentaria, para que, no ámbito das súas competencias, dite as normas necesarias para a correcta aplicación, desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 8 de xuño de 2004.
Juan Miguel Diz Guedes
Conselleiro de Política Agroalimentaria
e Desenvolvemento Rural